Karissime uxori sue Guido de Petra-Pertuis salutem et dilectionem. Noveritis quod, dum in lecto extreme egritudinis laborarem, mea sic disposui: dedi Deo et fratribus milicie Templi quadraginta solidos annuatim reddendos de redditibus meis; hospitali Ierusalem, quadraginta solidos recipiendos apud Mont-Lucon in terra de Berri; ecclesie de Corbegni, XXV solidos habendos de redditu ipsius ville; ecclesie Belli-Montis, decem solidos ad emendum duos cereos; leprosis de Core, viginti solidos; ecclesie de Petra-Pertuis, viginti solidos; ecclesie de Coluure, sexaginta solidos; ecclesie de Campo-Petroso, decem solidos; lampadi ecclesie de Sarmaise, quindecim solidos de redditu ipsius ville; monachis de Fontemorigni, decem solidos de redditu Nivernis; sanctimonialibus de La Ferte, residuum redditus Nivernis; ecclesie de Cure, viginti solidos; monachis de Vertelaio, viginti solidos; sanctimonalibus de Crisenon, molendinum de Petra-Pertuis et redditum. Hec omnia que supra diximus singulis annis reddenda sunt. Rogo vos ut, audito meo obitu, predicta, omni contradictione postposita, reddatis vel reddi diligenter faciatis. Si vero que supradicta sunt facere recusaretis, paternitatem archiepiscopi Bituricensis et episcopi Octiensis et episcopi Nivernensis humiliter imploro quatinus usque dum que disposui assignentur, terram meam sub interdicto ponant, et vos ad id faciendum pro posse suo sive illum qui terram meam tenuerit, sollicite compellant. Et ut hec omnia firma sint et inconcussa, sigilli mei auctoritate et sigilli Narjodi de Toci et sigilli Stephani Barnicari, nepotis mei, jussi communiri. Hujus rei testes sunt: Hugo de Molendinis et frater ejus; Seguinus et Willelmus de Chandeniis; Galterius de Sala et socii ejus; Gaufridus d’Asnieres et Herbertus, vicecomes de Clameci; Simon de Maisi; Gaufridus Folcherius, milites; et Mateus, capellanus de Corbegni. Actum apud Accon, anno incarnati Verbi Mº Cº nonagesimo primo.